## Pravilnik o načinu propisivanja, izdavanja i naplaćivanja lijekova osiguranim osobama Hrvatskog zavoda za zdravstveno osiguranje

### NN 9/1994 (10.2.1994.), Pravilnik o načinu propisivanja, izdavanja i naplaćivanja lijekova osiguranim osobama Hrvatskog zavoda za zdravstveno osiguranje

# UPRAVNO VIJEĆE HRVATSKOG ZAVODA ZA ZDRAVSTVENO OSIGURANJE

Na osnovi članka 103. Zakona o zdravstvenom osiguranju ("Narodne
novine", broj 75/93) i članka 14. Statuta Hrvatskog zavoda
za zdravstveno osiguranje ("Narodne novine", broj 1/94) Upravno
vijeće Hrvatskog zavoda za zdravstveno osiguranje, na 3. sjednici
održanoj 27. siječnja 1994. godine, donijelo je

## PRAVILNIK

### O NAČINU PROPISIVANJA, IZDAVANJA I NAPLAĆIVANJA LIJEKOVA OSIGURANIM OSOBAMA HRVATSKOG ZAVODA ZA ZDRAVSTVENO OSIGURANJE

I. OPĆE ODREDBE

Članak 1.

Ovim Pravilnikom utvrđuje se način propisivanja, izdavanja
i naplaćivanja lijekova osiguranim osobama Hrvatskog zavoda za zdravstveno
osiguranje (u daljnjem tekstu: Zavod).

Članak 2.

Lijekovi se propisuju, izdaju i naplaćuju osiguranim osobama na
način predviđen Zakonom o stavljanju lijekova u promet, ovim
Pravilnikom, te ostalim općim aktima Zavoda.

Članak 3.

Lijekovi se osiguranim osobama propisuju i izdaju na recept, čiji
je sadržaj propisan odredbom članka 6. ovog Pravilnika. Tiskanicu
recepta izdaje Zavod.

Članak 4.

Lijekove ne recept propisuju izabrani doktori medicine primarne zdravstvene
zaštite (u daljnjem tekstu: izabrani doktori), koji su u ugovornom odnosu
sa Zavodom. Lijekove na recept Zavoda iznimno mogu propisivati doktori
hitne medicinske pomoći.

II. RECEPTI

Članak 5.

Recept je isprava propisanog sadržaja i forme koju ispunjava izabrani
doktor. Recept se mora ispunjavati čitljivo, tintom ili kemijskom
olovkom plave ili crne boje.

Članak 6.

Recept mora sadržavati:

1. ime i prezime i adresu osigurane osobe,

2. jedinstveni matični broj građana (JMBG),

3. šifru dijagnoze prema Međunarodnoj klasifikaciji bolesti, ozljeda
i uzroka smrti,

4. šifru područnog ureda Zavoda,

5. broj osigurane osobe Zavoda,

6. kategoriju osigurane osobe Zavoda,

7. datum propisivanja lijeka,

8. oznaku o sudjelovanju osiguranih osoba Zavoda u troškovima za lijek,

9. puno zaštićeno ime lijeka,

10. farmaceutski oblik lijeka,

11. količinu lijeka,

12. način upotrebe lijeka,

13. potpis, faksimil, šifru i pečat izabranog doktora,

14. serijski broj recepta.

Članak 7.

Na receptu mora ostati slobodan prostor predviđen za označavanje
cijene lijeke, datuma izdavanja lijeka, potpis ljekarnika i pečata
ljekarne.

III. PROPISIVANJE LIJEKOVA

Članak 8.

Na recept se propisuje samo jedan lijek i oblik lijeka za jednu osobu,
s uputom o načinu upotrebe lijeka.

Članak 9.

Kada zbog prirode bolesti osigurane osobe lijek treba hitno izdati,
liječnik je dužan označiti recept s jednom od ovih oznaka:
"cito", "statim" ili "periculum in mora".

Članak 10.

Na recept se propisuju samo lijekovi uvršteni u Listu lijekova koji
se propisuju osiguranim osobama Hrvatskog zavoda za zdravstveno osiguranje
(u daljnjem tekstu: Lista lijekova). U slučaju kućnog liječenja
i zdravstvene njege u kući osigurane osobe, izabrani doktor može
na recept propisati zavojni i sanitetski materijal najviše za potrebe liječenja
do 7 dana.

Članak 11.

Ako se propisuje gotovi lijek, koji se u upotrebi nalazi u raznim oblicima,
veličinama, odnosno različite jačine, doktor na receptu
mora označiti oblik i dozu lijeka. Rimskim brojkama i latinskim
riječima označuje se na receptu i broj jediničnog
oblika lijeka.

Članak 12.

Na jedan recept lijek se propisuje u količini koja je prema stanju
bolesnika i prirodi bolesti dovoljna bolesniku do ponovnog pregleda izabranog
doktora: - za akutne bolesti, može se propisati količina lijeka
potrebna za liječenje do 10 dana, - za kronične bolesti može
se propisati količina lijeka potrebna za liječenje do 30
dana, - u slučaju pružanja hitne medicinske pomoći, propisuje
se količina lijeka potrebna za liječenje najviše do 3 dana.
odnosno jedno pakiranje lijeka uz obvezatno označivanje oznakama
iz članka 9. ovog Pravilnika.

Članak 13.

Pri propisivanju antibiotika, ako količina lijeka ne odgovara
količini originalnog pakiranja, broj kapsula, dražeja, tableta i
slično, obilježava se rimskim brojkama i latinskim riječima.

Članak 14.

Lijekovi koji sadrže opojne droge i psihotropne supstancije, mogu se
propisivati samo, ako je njihova potreba prijeko potrebna i ako su u upotrebi
na osnovi Zakona o stavljanju lijekova u promet. Recepti kojima se propisuju
lijekovi, a koji sadrže opojne droge i psihotropne supstancije, izdaju
se u dva primjerka, s oznakom "kopija" na drugom primjerku i
s naznakom rednog broja evidencijske knjige o izdanim receptima. Recepti
iz stavke 1. ovog članka vrijede pet dana od dana izdavanja. Izabrani
doktor dužan je voditi posebnu knjigu evidencije o opojnim drogama i psihotropnim
supstancijama na recepte.

Članak 15.

Izabrani doktor uz dijagnozu, u zdravstveni karton osigurane osobe,
odnosno u povijest bolesti ili dnevnik bolesnika (ambulantni dnevnik) bilježi
propisani lijek s naznakom naziva i količine lijeka, kao i propisanu
dnevnu dozu.

IV. IZDAVANJE LIJEKOVA

Članak 16.

Ljekarnik može izdati lijek na recept ako je taj recept propisan sukladno
odredbama ovog Pravilnika. Ako nije drugačije popisano, na recept
se može izdati najmanje originalno pakiranje lijeka, najmanje jačine.

Članak 17.

Ljekarnik ne smije izdati lijek na teret Zavoda u slijedećim slučajevima:

a) ako na receptu nedostaje potrebno obilježje (odredba članka
5. i 6 ovog Pravilnika),

b) ako je od dana propisivanja lijeka proteklo više od 15 dana,

c) ako je od dana propisivanja antibiotika proteklo više od 3 dana,

d) ako je od dana propisivanja lijeka, koji sadrži opojne droge i psihotropne
supstancije proteklo više od 5 dana.

Članak 18.

Gotovi lijek za osobnu upotrebu ljekarnik može izdati samo u originalnom
pakiranju. Iznimno, ljekarnik može gotovi lijek izdati iz većeg pakiranja,
a pri izdavanju takvog lijeka dužan je na vanjskom omotu označiti
ime, količinu i broj serije, način upotrebe i čuvanja
lijeka, rok do kada je lijek upotrebljiv, te druge podatke važne za njegovu
pravilnu upotrebu.

Članak 19.

Prilikom izdavanja lijeka, ljekarnik je dužan na recept staviti pečat
ljekarne, datum izdavanja lijeka, cijenu lijeka i potpis.

Članak 20.

Lijek propisan na receptu s oznakom hitnosti, mora se odmah izdati.
U vrijeme noćnog dežurstva, ljekarnik mora izdati lijek na osnovi
recepta koji nosi oznaku hitnosti.

Članak 21.

Ljekarnik ne smije bez prethodne suglasnosti doktora koji je propisao
lijek, umjesto propisanog lijeka izdati lijek sličnog sastava. Ako
ljekarna nema propisanog lijeka, ljekarnik može izdati lijek istog sastava,
koji je uvršten u Listu lijekova pod drugim imenom. Takav lijek će
biti izdan samo uz pristanak osobe kojoj je lijek propisan. Svaka zamjena
lijeka obvezatno se mora naznačiti na receptu.

Članak 22.

Prilikom izdavanja lijeka na recept, djelatnik ljekarne naplaćuje
novčani iznos u visini određenoj aktom Zavoda o sudjelovanju
osiguranih osoba u troškovima zdravstvene zaštite.

Članak 23.

Naplaćene iznose, iz članka 22. ovog Pravilnika ljekarne
obračunavaju prema odredbama ugovora sklopljenog sa Zavodom.

V. ZAVRŠNE ODREDBE

Članak 24.

Listu lijekova donosi Upravno vijeće Zavoda, na prijedlog Komisije
za lijekove Zavoda.

Članak 25.

Stupanjem na snagu ovog Pravilnika prestaje vrijediti Pravilnik o načinu
propisivanja, izdavanja i naplaćivanja lijekova osiguranicima Republičkog
fonda zdravstvenog osiguranja i zdravstva Hrvatske ("Narodne novine",
broj 53A/91. i 70/92.) i Odluka o obliku i sadržaju recepta za propisivanje
lijekova ("Narodne novine", broj 32/92 i 82/92.)

Članak 26.

Ovaj Pravilnik stupa na snagu osmog dana od dana objave u "Narodnim
novinama".

Klasa: 025-04/94-01/15

Urbroj: 338-24-94-1

Zagreb, 27. siječnja 1994.

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 9/1994-169